25.5.2023 г.
BG
Официален вестник на Европейския съюз
C 184/51
2.3.
Предложението за регламент има за цел да осигури допълнителна стабилност, предвидимост и пропорционалност за всички оператори, които имат задължения за клиринг, и въвежда изисквания към участниците на пазара да декларират доколко разчитат на трети държави за обработката на своите сделки с деривати.
Предложените изменения са насочени и към мерки за повишаване на привлекателността на ЦК от ЕС и намаляване на административната тежест, насърчаване на централния клиринг в ЕС, като операторите на клирингови услуги се задължават да имат активна сметка в ЦК от ЕС, и предоставяне на необходимите правомощия на местните органи за надзор на риска, свързан с трансграничните сделки.
3.
Общи бележки 3.1.
ЕИСК отдавна призовава за законодателство, което укрепва капиталовите пазари в ЕС и ги прави по-стабилни и по-привлекателни (5).
Предвид неотдавнашните геополитически събития (нашествието на Русия в Украйна, повишените цени на енергията, геополитическото напрежение в много части на света и пандемията от COVID-19) и непосредствените последици за икономическата среда, ЕИСК посочва, че са необходими бързи действия за запазване и увеличаване на стабилността на финансовите пазари на ЕС.
ЕИСК счита, че за финансовата стабилност на капиталовите пазари в ЕС е от решаващо значение да има конкурентоспособна и ефикасна клирингова система. 3.2.
Комитетът приветства предложението за регламент и намерението на Комисията да гарантира стратегическата автономност на нашите капиталови пазари, да увеличи вътрешния ни капацитет за клиринг и да гарантира, че клиринговата система е по-сигурна и по-устойчива.
При укрепването на клиринговия пазар на ЕС следва да се отчитат разходите, породени от миграцията на капитала от клиринговите пазари извън ЕС, необходимостта от защита на основания на риска подход и взаимозависимостта между финансовите пазари извън ЕС и тези на ЕС. 3.3.
Предложението за изменение на Регламента за европейската пазарна инфраструктура идва след драматичното увеличение на цените на енергията в Европа, причинено главно от необоснованото нападение на Русия срещу Украйна; това доведе до нестабилност на клиринговите пазари, като някои дружества не бяха в състояние да предоставят обезпечението по своите договори за деривати.
ЕИСК настоятелно призовава консолидирането на клиринговия сектор в ЕС да остане приоритет.
Цената, ликвидността, рискът, допълнителните обезпечения, регулирането и ефикасността следва да бъдат разгледани с оглед на повишаването на конкурентоспособността на клиринговата система на ЕС.
Комитетът подкрепя необходимостта от намаляване на времето, необходимо за издаване на разрешения или за разширяване на дейностите и услугите, както и за изграждане на централна база данни. 3.4.
Комитетът счита, че установените в ЕС ЦК трябва да развият, проектират и инвестират в подобряване на своите рамки за капацитет, за да убедят пазарните оператори да извършват клиринг на техните операции в ЕС, по-специално чрез подобряване на своите технологии и оперативни способности, осигуряване на по-добро сътрудничество между участниците на пазара и подобряване на практиките за управление на риска.
За да се подобри предвидимостта, ЦК трябва да бъдат прозрачни по отношение на своите такси, искания за допълнително обезпечение и действия по време на периоди на напрежение на пазара. 3.5.
Стабилните капиталови пазари изискват балансиран и стабилен пазар на труда.
ЕИСК оценява факта, че наред с финансовия риск, моделите на риска трябва да отчитат социалните, управленските и екологичните рискове на ЦК, както и че те следва да бъдат еднакво важни в рамките на различните сценарии и анализи на риска. 3.6.
ЕИСК оценява високо консултацията, проведена от Комисията в началото на 2022 г., срещите с представители на държавите членки и Европейския парламент, финансовите служби и икономическите и финансовите комитети, както и двустранните срещи със съответните заинтересовани страни. 3.7.
ЕИСК изразява разочарованието си, че срокът, в който установените в Обединеното кралство клирингови къщи трябва да имат неограничен достъп до установените в ЕС заинтересовани страни, беше удължен с три години до 30 юни 2025 г. Той счита, че е трябвало да бъде въведен задълбочен план за стимулиране на преминаването към клирингови оператори, установени на пазара в ЕС, веднага след излизането на Обединеното кралство от ЕС.
Комитетът критикува липсата на реакция в миналото, ограничените консултации и бавния процес на вземане на решения относно пазар на деривати, възлизащ на 81 трилиона евро. 3.8.
Европейските банки се възползват от пазарен пул от различни валути в Обединеното кралство, а преминаването към европейски клирингови къщи би довело до процес на клиринг на основата на еврото, със значителни разходи за банковата система.
Въпреки че подкрепя тази промяна и смята, че тя трябва да бъде направена възможно най-скоро, ЕИСК отбелязва, че трябва да се предоставят подходящи стимули, за да се предотврати преминаването на банките към други пазари.
Следва да се вземат предвид по-целенасочени и адаптирани стимули за консолидиране на клиринговия сектор в ЕС.
(5)
ОВ C 155, 30.4.2021 г, стр. 20.